لأرز د لأطلس

لارز د لاطلس (لاسم لعلمي Cedrus atlantica) هو نوع ديال النبات تابع ل لڭنس ديال لارز من لفصيلة ديال صَّنوبر. لاغلبية ديال لعولاما تايصنفوه على انو نوع بوحدو مستاقل على نّواع لخرة ديال لارز. الارز هو شجرة كاتعيش بزاف، لحجم ديالها متوسط، خضرة لعام كامل، كاتنتامي ل تنضيمة ديال الصنوبريات، كاتنوض ف رتفاع بين 1000 و2200 ميترو، فوق سطح د لبحر، ف لمناخ لمتوسطي. الطول ديالها بين 30 و45 ميترو، كاتنوض ف الجبال ديال لاطلس بين لمغريب و لجزاير، و تا ف الجبال ديال الريف ف لمغريب، كيفما كاتوفر جو مزيان للعيش ديال بزاف د لحيوانات، اولها زّعطوط، و كاتعيش هاد الشجرة 1000 عام، و تقدر توصل شي مرات تال 3000 عام. الشكل. الطول ديال الشجرة ديال لارز داير بين 30 و 45 ميترو، اما العرض ديالها، داير بين ميترو و جوج ميترو، هاد الشجرة كاتشبه بزاف للارز ديال لبنان، لخشب ديالها فيه ريحة زوينة، و اللحى ديالها سميك، و لاغصان عريضة، عندها وراق د ليباري خضرين، الطول ديالهم بين 10-25 ملم. و معروفة بلي كاتقاوم لامراض، حيت كاتنتج براعم جديدة بلاصة لبراعم لي مراض. كاتعيش هاد الشجرة تقريبا 1000 عام، و تقدر تصل شي مرات تا ل 3000 عام. كاتنتج واحد لفاكهة مخروطية عامرة ب لحبوب سميتها لكوز د لارز عزيزة على لقرودا و لكبورا و الطيور. لانتشار. لجزاير. كانت الشجرة ديال لارز قبل منتاشرة بزاف ف الجبال ديال لمغريب و لجزاير، لكن ف لعقود اللخرة نقصات بزاف لمساحة ديالها. حاليا ف لجزاير نقدرو نلقاوها فلاطلس التَلي لي شاد من الشرق للغرب بشكل طولي، خاصة ف جبال لبابور و جبال جرجرة و لونشريس و جبال زكار، و تا فلقمم ديال جبال لاطلس الصحراوي بلخصوص جبال لاوراس، لمساحة لاجمالية ديال لارز ف لجزائر هي 90 الف هيكطار، و اقدم شجرة عندها 900 عام، و كاين ف جبال لاطلس لبابوري. لمغريب. واخا الشجرة ديال الارز د لاطلس موجودة بزاف ف لجزائر، اكبر مساحة ديالها هي لي ف لمغريب، و لي كاتوصل تال 134 الف هيكطار من لمجموع ديال لمساحة د المغرب، و كاتنوض على رتفاع 1000 و 2200 ميترو على لمستوى د السطح د لبحر، و كاتنتاشر ف الجبال د لاطلس، بشكل كبير ف لاطلس لمتوسط، و بشكل متوسط ف لاطلس لكبير، و بشكل قليل ف لاطلس الصغير، زيادة على جبال الريف ف الشمال د لمغريب، على شكل غابات نقية د لارز، ولا غابات مخلطة معا نواع خرة د الشجر، خاصة لبلوط لخضر. لبيئة. لغابات ديال لارز لاطلسي، هوما بلايص مزيانين للعيش ديال لحيوانات، سوا الطيور ولا الثديات ولا الزواحف و لحشرات، لكن تايبقى اشهر حيوان معروفين بيه هاد لغابات هو لقرد زعطوط، و هو نوع ديال لقرودا د لمكاك، لي كاتعيش ف شمال افريقيا، و تاياكلو لحبوب لي تاياكونو ف لفاكهة ديال لارز، و التوت ديال لخلا لي كتير ف لويدان و حدا الضايات، كيف تايعيشو فهاد لغابة مشاش ديال لخلا، و بن اوى، و الدياب الذهبية، و لغزال لامازيغي، و غيرها من الثديات لي مهددة ب لانقراض، كيف ما كانت هاد لغابات شحال هادي موطن ديال السبوعا و النمورا د لاطلس، و غيرهم. لامراض. فاش كتعادا الشجرة د لارز بشي مرض، كاتنتج ل راسها براعم جديدة كاتبدل بيهم لبراعم لي مراض باش تحمي راسها، هادشي علاش هي شجرة مقاومة. تاريخ شجرة لارز. حدا مدينة ازرو ف لاطلس لمتوسط، كاينة معلمة سياحية معروفة سميتها ارز ڭورو، و هي شجرة ديال لارز قديمة، ف لمنطقة، عمرها فايت 8 ديال لقرون، واخا ماتت هاد الشجرة بسبب لعمر ديالها، لكن مزال واقفة ف بلاصتها، كاتشهد على التاريخ ديال لارز فهاد لمنطقة لي قديم ب لالاف د لاعوام. تسمات هاد الشجرة ب ارز ڭورو على سميت لجينيرال لفرانساوي لي عينوه على هاد لبلاصة ف الفترة ديال لاستعمار لفرانساوي للمغريب، و سميتو لجينيرال هنري جوزيف اوجين ڭورو. اما بخصوص سّباب ديال تسمية، تانلقاو 2 ديال لحكايات، حكاية كاتقول بلي تسمات هكا حيت كاتشبه للجنرال لي كانت عندو غير يد وحدة بحال هاد الشجرة لي كان عندها غير فرع واحد كبير، اما لحكاية التانية كاتقول بلي الشجرة تسمات عليه حيت كان عزيز عليه يريح تحت منها و يستمتع ب الظليلة ديالها. لاستعمالات. لخشب ديال لارز. لخشب ديال لارز د لاطلس معروف ب لجودة و لقيمة ديالو، لدرجة رجعو تايلقبوه بالدهب لخضر، بسبب التمن ديالو لي غالي بزاف، يقدر يفوت 2 د لمليون سانتيم مغريبية للميترو لمكعب، لي تايخلي لاستهلاك ديالو غي ف يد لمرفّحين، حيت تفراش الدار بيه رجع مظهر ديال لعياقة. زيت خشب لارز. هاد الزيت تايخرجوها من لخشب ديال لارز، عندها ستعمالات كتيرة و قيمة قتصادية طالعة. سياحة. الشجرة ديال لارز كاتوفر للسياح الظليلة، بحكم لحجم لكبير ديالها، ؤ وراقها لي كتار و خوضر لعام كامل، عاد باش الريحة ديالها و لجمالية ديال الشكل ديالها، هادا علاش تايزوروها الناس من لعالم كامل. لادوية و لماكياج. الشجرة د لارز تايخرجو منها بزاف ديال الدوايات الطبيعية، و تا لپرودويات ديال التجميل و لماكياج. تّحنيط و لبني. كان لارز هو الشجر لي تايتستعمل بزاف ف لحضارات لقديمة ديال لبحر لمتوسط، حيت خدموها لفراعنة ف التحنيط، و خدموها ف حضارات بلاد الرافدين ف لبني. سكان. كاين بزاف ديال لمدون الصغيرة و لعروبيات و لڨيلاجات وسط الغابات ديال الارز د لاطلس، من اشهر هاد لمدون مدينة ازرو ف لاطلس لمتوسط ف لمغريب، لي رتابطات لهوية ديالها بهاد الشجرة. لي تايمز السكان ديال مناطق لي فيها لارز انهم امازيغ، و تايعيشو بالسرحة و شوي ديال السياحة، و اغلبهم ايما رحّال ايما نص رحّال، تايهاجرو من ادرار ل ازغار كل عام. وقعو شي تحولات ف الطريق باش تايعيشو الناس فهاد لمناطق، لي خلاهم يضغطو كتر على لغابة باش يقدرو يعيشو، بحال فاش حيد لمخزن ف لمغريب لحق لشي قبايل باش يهبطو ل ازغار وقت التلج، و رجعو تايدوزو الشتا ف الجبل، لكن التلج تايغطي لارض و ماتايلقاو بهايمهم ماياكلو، و تايضطرو يفطو لاغصان ديال لارز باش يوكلوهم، كيف ما تزاد بزاف لعدد ديال لبهايم لي تايرعاو فاش رجعو شي ناس برانيين تايستتمرو ف السرحة فهاد لمنطقة، و تاينافسو الناس ديال لمنطقة، لي خلى الضغط على لغابة يزيد، و خلى ناس لمنطقة يسمحو فهاد لحرفة و خاصة الشباب لي تايلقاو الربح كتر ف التقطاع و لبيع ديال الشجر بشكل ماشي قانوني. اما لمناطق لي فيها الزراعة، تا هي تضررات حيت الدولة نزعات لملكية ديال بزاف د لاراضي الزراعية و الرعوية السلالية، و نزعات تا لحق ف لاستفادة من لما من بعض لقبايل، لي خلالهم يبدلو لحرفة و يضغطو على لغابة باش يلقاو باش يعيشو. السياحة. لغابات ديال لارز عزيزة على السياح لي تايجيو ليها من لعالم كامل، باش يستمتعو بيها و ب لمناخ لي كاتوفور، تانلقاو متلا بلي شجرة ارز ڭورو بوحدها تايزورها ف لعام اكثر من ستين الف سائح، زيادة على لمدون لي حدا لغابة د لارز لمعروفة بلي مدون سياحية، بحال افران و ازرو ف لمغريب. باش يتضبط هاد لقطاع د السياحة، تدارو منتزهات و محميات وطنية ف لمغريب و لجزائر، بحال لمنتزه لوطني ديال افران، لي تاينظم لممرات السياحية، و تاينسق باش يوفر بنية تحتية مزيانة و يحافظو على لاستدامة. ب لاضافة لهادشي كاينين خدمات سياحية خرة صغيرة و كبيرة و متوسطة مرتابطة ب لغابة ديال لارز، بحال لوطيلات و لوبيرجات، و دور ضيافة، و الرياضات د الجبل بحال السكي و لمشي و طلوع الجبال ف اطار السياحة لاكولوجية د الجبل. الاخطار. الغابات ديال لارز نقصات ب 75 فلمية تقريبا فالعقود اللخرة، هادشي خلاها تصنف فليستا الحمرا ديال الانواع لمهددة بالانقراض، لي تايديرها لاتحاد الدولي لحماية اللبيئة. و من بين الاخطار لي تاضر بالارز ديال الاطلس كاين: السرحة العشوائية. العدد ديال الريوس دلبهايم تزاد بزاف فالمناطق دالاطلس، هادشي تايخلي التجدد ديال الشجرة دالارز يكون ضعيف، حيت لبهايم تايعفسو على الزريعات و حبوب اللقاح و تاياكلوهم، و تاياكلو تا الشتلات الصغار. العقار. بزاف ديال المناطق فالجبل، بالخصوص فالمغرب، كاتعرف مشاريع سياحية جديدة مغربية ؤ براوية، كاتدار غالبا في الاراضي السلالية ديال السرحة، هادشي تايخلي السراحة يسرحو النهار كامل فالغابة، الشي لي تايضر بيها زعطوط. القرد زعطوط اثرات عليه تا هو السرحة العشوائية، حيت لبهايم رجعو تاياكلو لعشوب لي فالارض، لي كانو مهميمين ليه حيت تايزودوه بمواد غذائية موهيمة، و هكا رجع تاياكل اللحى ديال الشجر دالارز باش يعوض بيه هاد النقص، و تايخلي الشجر عريانين معرضين للموت. لحطب. الغابات ديال الارز معروفة انه تايتم استغلالها بزاف على قبل لخشب ديال الارز لي تايقولو ليه الذهب لاخضر، حيت لجودة ديالو عالية، و الثمن ديالو غالي، و نقدرو نقسمو الانوان ديال الاستغلال ل 3: لاستغلال بالقانون. المندوبية السامية دالماء والغابة فالمغرب تادير مزادات علنية كاتعرض فيه للبيع قطع غابوية مختلفة، الشاري تايكون عندو الحق يقطع الشجر ديال الارز لي كاين فهاد القطع، لي علامتاو ليه المندوبية بالاحمر، على اساس شي شروط، في اطار التهييئ ديال الغابة. للاستغلال لمنظم الخارج على القانون. المقصود بيها المافيات المتخصصين في النهب ديال الارز، و هوما عصابات مسلحة و مجهزة بتقنيات متطورة (رموكات، كاميوات، بيكوبات، مناشر ديال تريسينتي، مكحلات… )، و تاينشطو غالبا فالليل. بعض الناس لي ناشطين فالبيئة تايتاهمو المخزن فالمغرب بالتواطئ معا هاد المافيات والمعاونة ديالهم، الشي لي خلى السكان يخرجو اكثر من مرة يحتاجو على هادشي. الاستغلال العشوائي الخارج على القانون. المقصود بيها هو لقطيع ديال الشجر من الناس ديال المنطقة، هاد الظاهرة كثرات بزاف مؤخرا، خصوصا بين الشباب، بسبب البطالة لي كاتنتاشر بشكل كبير فهاد لبلايص، و المستوى المعيشي لي ناقص، بالاضافة للاثار ديال التغيرات المناخية، الشي لي تايخلي الشباب يتاجر فالارز باش يربح لفلوس التبدل دالمناخ. تايتسبب التبدال ديال المناخ في التهديد ديال الارز الاطلسي، بسبب النقص ديال الشتا والثلج، و الزيادة ديال الحرارة، و كثرة لعوام لي فيهم الجفاف. سياحة والمشاريع. المشاريع سياحة لي ماكاتحققش شرط الاستدامة كاتهدد هاد المناطق، حيت تالقاو بزاف ديال منتجاعت والمرجبات السياحية فهاد المناطق لي كاتعمر لابيسينات كل مرة، الشيء لي تاينقص من النيڤو ديال الماء لي تحت الارض، بحال الشكل ديال تيران دلغولف ميشليفن لي كاين نواحي بنصميم وسط الغابة، لي تايستهلك بزاف ديال الماء، ولا لوزين ديال الماء لمعديني ديال عين افران لي نقص من الجهد ديال لعيون، و بعد المار على الجذورا ديال الارز لحريق. لحريق من اكبر المشارك لي تايعاني منها الارز، حيت تادمرو بسرعة، هاد المشكل تايعاني منو المغرب والجزاير، بحال الشكل ديال جبال الريف لي كاتحرق فيها الغابة ديال الارز كل عام تقريبا. لحماية ديال الارز. باش نحميو الارز الاطلسي، السلطة فالمغرب والجزاير خداو بزاف ديال الاجراءات، بحال قرار تشجير مليون شجرة ارز اطلسي، ف1000 هكتار في حدود عام 2024 فالجزاير، كيف ما كاتنظم المندوبية الما والغابة فالمغرب حملات ديال التشجير و تاطور بيبينييرات خاصين بالتنبيت ديال الارز، و تايخدمو على التهيئة ديال لغابة باش يضمنو للشجر يوصلهم حقهم ديال الماء والشميسة، عاد باش حملات التحسيس فالمدارس، و محاولات باش يخلقو خدامي باديلين للناس دالمنطقة، و التاسيس ديال المنتزهات والمحميات ديال الارز.